CELEX: 52021DC0038
Language: ro
Date: 2021-01-25
Title: Propunere de RECOMANDARE A CONSILIULUI de modificare a Recomandării (UE) 2020/1475 a Consiliului din 13 octombrie 2020 privind o abordare coordonată a restricționării liberei circulații ca răspuns la pandemia de COVID-19

COMISIA EUROPEANĂ
            Bruxelles, 25.1.2021
            COM(2021) 38 final
            2021/0021(NLE)
            Propunere de
            RECOMANDARE A CONSILIULUI 
            de modificare a Recomandării (UE) 2020/1475 a Consiliului din 13 octombrie 2020 privind o abordare coordonată a restricționării liberei circulații ca răspuns la pandemia de COVID-19
            (Text cu relevanță pentru SEE)
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Temeiurile și obiectivele propunerii
            
            
               La 13 octombrie 2020, Consiliul a adoptat Recomandarea (UE) 2020/1475 a Consiliului privind o abordare coordonată a restricționării liberei circulații ca răspuns la pandemia de COVID-19
                  1
               . Recomandarea a stabilit o abordare coordonată cu privire la următoarele puncte­cheie: aplicarea unor criterii și praguri comune pentru a decide cu privire la introducerea de restricții legate de libera circulație, cartografierea riscului de transmitere a COVID-19 pe baza unui cod de culori stabilit de comun acord, precum și o abordare coordonată în ceea ce privește eventualele măsuri care ar putea fi aplicate în mod corespunzător persoanelor care se deplasează între zone, în funcție de nivelul riscului de transmitere în zonele respective.
            
            
               Recomandarea (UE) 2020/1475 a Consiliului urmărește să asigure o coordonare sporită între statele membre care au în vedere adoptarea de măsuri de restricționare a liberei circulații pe motive de sănătate publică în contextul pandemiei. Recomandarea prevede în mod clar că la adoptarea și aplicarea de restricții privind libera circulație, statele membre ar trebui să respecte principiile dreptului UE, în special principiile proporționalității și nediscriminării. 
            
            
               Recomandarea a încredințat Comisiei sarcina de a evalua în mod regulat, cu sprijinul Centrului European de Prevenire și Control al Bolilor, criteriile, nevoile în materie de date și pragurile menționate în recomandare, având în vedere evoluția situației epidemiologice, și să transmită constatările sale Consiliului spre examinare, împreună cu o propunere de modificare a recomandării, dacă este necesar.
            
            
               După cum se menționează în Comunicarea Comisiei din 19 ianuarie 2021 intitulată „Un front comun pentru a învinge COVID-19”
                  2
               , este probabil ca momentul trecerii de la un an la altul să marcheze începutul sfârșitului pandemiei de COVID-19. Datorită activității de pionierat a științei și eforturilor politice și industriale remarcabile, progrese care se obțin în mod normal în zece ani au fost realizate în zece luni și, prin introducerea rapidă a vaccinărilor în masă, milioane de europeni au fost vaccinați împotriva COVID-19. 
            
            
               Cu toate acestea, în timp ce numărul infecțiilor crește și până când vaccinările vor fi efectuate la scara necesară pentru a inversa tendința pandemiei, se va impune menținerea vigilenței, a măsurilor de limitare a răspândirii virusului și a controalelor de sănătate publică. UE și statele membre trebuie să acționeze acum pentru a limita riscul unui al treilea val de infecții, potențial mai sever, caracterizat de noile variante, mai transmisibile, ale virusului, care au fost detectate deja în întreaga Europă. 
            
            
               Aceste noi variante ale virusului
                  3
                reprezintă un motiv real și serios de îngrijorare. Deși, în prezent, nu există nicio dovadă că acestea cauzează o formă mai gravă a bolii, variantele par să fie cu 50-70 % mai transmisibile
                  4
               . Aceasta înseamnă că virusul se poate răspândi mai ușor și mai rapid, ceea ce împovărează și mai mult sistemele de sănătate deja saturate. Acest fenomen este una dintre cauzele probabile ale creșterii substanțiale a numărului de cazuri înregistrate în majoritatea statelor membre în ultimele săptămâni.
            
            
               Prin urmare, călătoriile vor continua să reprezinte o provocare deosebită. Toate călătoriile neesențiale, cu precădere cele către și dinspre zone cu risc ridicat, ar trebui descurajate puternic până când situația epidemiologică se va îmbunătăți considerabil.
            
            
               
                  Acest lucru este susținut de recomandările emise de Centrul European de Prevenire și Control al Bolilor (ECDC) în evaluarea sa rapidă a riscurilor din 21 ianuarie 2021
                     5
                  . ECDC a evaluat probabilitatea introducerii și a transmiterii comunitare a variantelor care suscită îngrijorare în UE/SEE ca fiind foarte ridicată din cauza transmisibilității sporite a acestora. O astfel de transmisibilitate sporită a fost de natură să conducă la creșterea numărului de infecții. La rândul său, acest lucru a fost de natură să conducă la rate mai ridicate de spitalizare și de mortalitate în rândul tuturor grupelor de vârstă, dar în special în rândul persoanelor din grupele de vârstă mai înaintată sau cu comorbidități. În consecință, ECDC a considerat că sunt necesare măsuri nefarmaceutice mai stricte pentru a reduce transmiterea, precum și presiunea asupra sistemelor de sănătate. Prin urmare, ECDC a considerat că impactul introducerii și al transmiterii comunitare este ridicat. ECDC a evaluat riscul general asociat introducerii și transmiterii comunitare a variantelor care suscită îngrijorare ca fiind ridicat/foarte ridicat.
               
               
                  Pentru a încetini importul și răspândirea noilor variante SARS-CoV-2 care suscită îngrijorare, ECDC a recomandat, printre opțiunile preconizate pentru a face față riscurilor, evitarea călătoriilor neesențiale. Pe lângă recomandările împotriva călătoriilor neesențiale și restricțiile de călătorie pentru persoanele infectate, ar trebui menținute măsurile referitoare la călătorii, cum ar fi testarea și plasarea în carantină a călătorilor, în special pentru călătorii care sosesc din zone cu o incidență mai mare a noilor variante. În cazul în care secvențierea este inadecvată pentru a exclude posibilitatea unei incidențe mai mari a noilor variante, conform orientărilor ECDC privind secvențierea genomică, ar trebui avute în vedere, de asemenea, măsuri proporționale referitoare la călătoriile din zonele în care nivelul de transmitere comunitară este în mod constant ridicat.
               
               
                  Astfel cum se prevede în Recomandarea (UE) 2020/1475 a Consiliului, Comisia, sprijinită de ECDC, a evaluat periodic criteriile, necesitățile în materie de date și pragurile prezentate în recomandarea respectivă, având în vedere evoluția situației epidemiologice. Ținând seama de provocările menționate mai sus reprezentate de variantele mai contagioase care suscită îngrijorare, Comisia consideră că Recomandarea (UE) 2020/1475 a Consiliului ar trebui adaptată. 
               
               
                  Ar trebui menținute sau consolidate restricții de călătorie proporționale și nediscriminatorii, precum și testarea călătorilor, în special pentru persoanele care sosesc din zone cu o incidență mai mare a variantelor care suscită îngrijorare. Atunci când este necesar, ar trebui aplicată măsura de plasare în carantină a călătorilor, cu excepții corespunzătoare pentru călătorii care au o funcție sau o necesitate esențială.
               
               
                  Astfel de măsuri specifice au scopul de a preveni necesitatea închiderii frontierelor sau a interdicțiilor generale de călătorie și suspendarea zborurilor, a transportului terestru și a traversărilor pe căi navigabile între statele membre, care nu sunt justificate, întrucât măsurile mai specifice au un impact suficient și provoacă mai puține perturbări. Sistemul „culoarelor verzi”
                     6
                   ar trebui să mențină fluxurile de transport, în special pentru a asigura libera circulație a mărfurilor, evitând astfel perturbările lanțului de aprovizionare.
               
            
            
               •Coerența cu dispozițiile deja existente în domeniul de politică vizat
            
            
               
                  Prezenta recomandare servește la facilitarea punerii în aplicare a dispozițiilor existente referitoare la restricțiile privind libertatea de circulație din motive de sănătate publică.
               
            
            
               •Coerența cu alte domenii de politică a Uniunii
            
            
               
                  Prezenta recomandare este în concordanță cu alte politici ale Uniunii, inclusiv cu cele privind sănătatea publică și controalele la frontierele interne.
               
            
         
         
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temeiul juridic
            
            
               
                  Tratatul privind funcționarea Uniunii Europene (TFUE), în special articolul 21 alineatul (2), articolul 168 alineatul (6) și articolul 292.
               
            
            
               •Subsidiaritatea (în cazul competențelor neexclusive) 
            
            
               
                  Articolul 292 din TFUE împuternicește Consiliul să adopte recomandări. În conformitate cu această dispoziție, Consiliul hotărăște, la propunerea Comisiei, în toate cazurile în care tratatele prevăd că adoptă acte la propunerea Comisiei. 
               
               
                  Acest lucru se aplică în situația actuală, deoarece este necesară o abordare consecventă pentru a evita alte perturbări cauzate de măsuri unilaterale și insuficient coordonate care restricționează libera circulație pe teritoriul Uniunii. Articolul 21 alineatul (1) din TFUE prevede că toți cetățenii Uniunii au dreptul de liberă circulație și ședere pe teritoriul statelor membre, sub rezerva limitărilor și condițiilor prevăzute de tratate și de dispozițiile adoptate în vederea aplicării acestora. În cazul în care o acțiune a Uniunii se dovedește necesară pentru atingerea acestui obiectiv, Parlamentul European și Consiliul, hotărând în conformitate cu procedura legislativă ordinară, pot adopta dispoziții pentru a facilita exercitarea acestor drepturi.
               
               
                  În temeiul articolului 168 alineatul (6), Consiliul, la propunerea Comisiei, poate adopta recomandări în scopul asigurării unui nivel ridicat de protecție a sănătății umane în definirea și punerea în aplicare a tuturor politicilor și acțiunilor Uniunii.
               
            
            
               •Proporționalitatea
            
            
               
                  Adoptarea de măsuri unilaterale sau necoordonate poate duce la restricții inconsecvente și fragmentate în materie de liberă circulație, generând incertitudine pentru cetățenii Uniunii atunci când își exercită drepturile conferite de UE. Propunerea nu depășește ceea ce este necesar și proporțional pentru atingerea obiectivului urmărit.
               
            
            
               3.REZULTATE ALE EVALUĂRILOR EX-POST, CONSULTĂRILOR PĂRȚILOR INTERESATE ȘI EVALUĂRII IMPACTULUI
            
            
               •Evaluările ex-post/verificarea adecvării legislației existente
            
            
               
                  Nu se aplică
               
            
            
               •Consultările părților interesate
            
            
               
                  Propunerea ia în considerare discuțiile purtate la intervale regulate cu statele membre începând cu punerea în aplicare a primelor restricții temporare, informațiile disponibile privind evoluția situației epidemiologice și dovezile științifice relevante disponibile.
               
            
            
               •Evaluarea impactului
            
            
               
                  Nu se aplică
               
            
            
               •Drepturile fundamentale
            
            
               
                  Libertatea de circulație este un drept fundamental consacrat la articolul 45 din Carta drepturilor fundamentale a Uniunii Europene. Prin respectarea principiului proporționalității, pot fi impuse limitări numai în cazul în care acestea sunt necesare și numai dacă răspund efectiv obiectivelor de interes general recunoscute de Uniune sau necesității protejării drepturilor și libertății celorlalți. Articolul 21 din cartă interzice în domeniul de aplicare a tratatelor restricțiile pe motiv de cetățenie. 
               
               
                  Orice limitări ale libertății de circulație în Uniune care se justifică pe motive de sănătate publică trebuie să fie necesare, proporționale și bazate pe criterii obiective și nediscriminatorii. Acestea trebuie să fie adecvate pentru a garanta îndeplinirea obiectivului pe care îl urmăresc și nu trebuie să depășească ceea ce este necesar pentru atingerea acestui obiectiv.
               
            
            
               4.IMPLICAȚII BUGETARE
            
         
         
            
               
                  Niciuna.
               
            
            
               2021/0021 (NLE)
            
            
               Propunere de
            
            
               RECOMANDARE A CONSILIULUI
            
            
               de modificare a Recomandării (UE) 2020/1475 a Consiliului din 13 octombrie 2020 privind o abordare coordonată a restricționării liberei circulații ca răspuns la pandemia de COVID-19
            
            
               (Text cu relevanță pentru SEE)
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 21 alineatul (2), articolul 168 alineatul (6) și articolul 292 prima și a doua teză,
            
            
               având în vedere propunerea Comisiei Europene,
            
            
               întrucât:
            
            
               (1)La 13 octombrie 2020, Consiliul a adoptat Recomandarea (UE) 2020/1475 a Consiliului privind o abordare coordonată a restricționării liberei circulații ca răspuns la pandemia de COVID-19
                  7
               . Recomandarea a stabilit o abordare coordonată cu privire la următoarele puncte-cheie: aplicarea unor criterii și praguri comune pentru a decide cu privire la introducerea de restricții legate de libera circulație, cartografierea riscului de transmitere a COVID-19 pe baza unui cod de culori stabilit de comun acord, precum și o abordare coordonată în ceea ce privește eventualele măsuri care ar putea fi aplicate în mod corespunzător persoanelor care se deplasează între zone, în funcție de nivelul riscului de transmitere în zonele respective.
            
            
               (2)Utilizând criteriile și pragurile stabilite în recomandarea respectivă, Centrul European de Prevenire și Control al Bolilor a publicat, o dată pe săptămână, o hartă a statelor membre, defalcată pe regiuni, pentru a sprijini procesul decizional al statelor membre
                  8
               .
            
            
               (3)Astfel cum se prevede în considerentul 15 din recomandarea respectivă, Comisia, cu sprijinul Centrului European de Prevenire și Control al Bolilor, ar trebui să evalueze în mod regulat criteriile, nevoile în materie de date și pragurile menționate în respectiva recomandare, inclusiv pentru a determina dacă este cazul să se ia în considerare alte criterii, cum ar fi ratele de spitalizare sau ratele de ocupare a secțiilor de terapie intensivă, având în vedere evoluția situației epidemiologice.
            
            
               (4)Doi factori influențează evoluția actuală a pandemiei. Pe de o parte, de la începutul anului 2021, vaccinările în masă sunt în curs de desfășurare, iar milioane de europeni au fost deja vaccinați împotriva COVID-19. Cu toate acestea, astfel cum se menționează în Comunicarea Comisiei către Parlamentul European, Consiliul European și Consiliu intitulată „Un front comun pentru a învinge COVID-19”
                  9
               , în timp ce numărul infecțiilor crește și până când vaccinările vor fi efectuate la scara necesară pentru a inversa tendința pandemiei, se va impune menținerea vigilenței, a măsurilor de limitare a răspândirii virusului și a controalelor de sănătate publică. În special, UE și statele membre trebuie să acționeze pentru a limita riscul unui al treilea val de infecții, potențial mai sever, caracterizat de noile variante, mai transmisibile, ale virusului SARS-CoV-2, care au fost detectate deja în întreaga Europă.
            
            
               (5)Apariția recentă a unor noi variante ale virusului reprezintă un motiv serios de îngrijorare. Deși, în prezent, nu există nicio dovadă că acestea cauzează o formă mai gravă a bolii, variantele par să fie cu 50-70 % mai transmisibile
                  10
               . Aceasta înseamnă că virusul se poate răspândi mai ușor și mai rapid, ceea ce împovărează și mai mult sistemele de sănătate deja saturate. Acest fenomen este una din cauzele probabile ale creșterii substanțiale a numărului de cazuri înregistrate în majoritatea statelor membre în ultimele săptămâni.
            
            
               (6)În cea mai recentă evaluare a riscurilor privind răspândirea noilor variante SAR­CoV­2 care suscită îngrijorare în UE/SEE
                  11
               , Centrul European de Prevenire și Control al Bolilor afirmă că riscul asociat introducerii și transmiterii comunitare a variantelor care suscită îngrijorare a crescut la un nivel ridicat/foarte ridicat.
            
            
               (7)Printre opțiunile preconizate pentru a face față acestui risc, Centrul European de Prevenire și Control al Bolilor recomandă evitarea călătoriilor neesențiale, pentru a încetini importul și răspândirea noilor variante de virus SARS-CoV-2 care suscită îngrijorare. Pe lângă recomandările împotriva călătoriilor neesențiale și restricțiile de călătorie pentru persoanele infectate, ar trebui menținute măsurile referitoare la călătorii, cum ar fi testarea și plasarea în carantină a călătorilor, în special pentru călătorii care sosesc din zone cu o incidență mai mare a noilor variante. În cazul în care secvențierea este încă insuficientă pentru a exclude posibilitatea unei incidențe mai mari a noilor variante, conform orientărilor Centrului European de Prevenire și Control al Bolilor privind secvențierea genomică, ar trebui avute în vedere, de asemenea, măsuri proporționale referitoare la călătoriile din zonele în care nivelul de transmitere comunitară este în mod constant ridicat.
            
            
               (8)Având în vedere recomandările Centrului European de Prevenire și Control al Bolilor, Recomandarea (UE) 2020/1475 a Consiliului ar trebui modificată în consecință.
            
            
               (9)Pentru a ține seama de nivelul foarte ridicat de transmitere comunitară, posibil legat de transmisibilitatea sporită a noilor variante care suscită îngrijorare, ar trebui adăugată o nouă culoare, roșu închis, pe harta publicată săptămânal de Centrul European de Prevenire și Control al Bolilor. Această culoare ar trebui să indice zonele în care virusul circulă la niveluri foarte ridicate, inclusiv din cauza unor variante mai contagioase care suscită îngrijorare. 
            
            
               (10)Statele membre ar trebui, de asemenea, să ia în considerare prevalența noilor variante de virus SARS-CoV-2 care suscită îngrijorare. Comunicarea Comisiei către Parlamentul European, Consiliul European și Consiliu intitulată „Un front comun pentru a învinge COVID-19” subliniază necesitatea ca statele membre să mărească urgent rata secvențierii genomului la 5-10 % din rezultatele pozitive ale testelor, recurgând, dacă este necesar, la capacitatea Centrului European de Prevenire și Control al Bolilor pentru a identifica evoluția variantelor sau pentru a detecta unele noi.
            
         
         
            
               (11)Nivelul ridicat de transmitere comunitară în majoritatea statelor membre înseamnă că deplasările vor continua să reprezinte o provocare deosebită. Ținând seama în special de apariția unor noi variante, toate călătoriile neesențiale, cu precădere cele către și dinspre zone cu risc ridicat, ar trebui descurajate puternic până când situația epidemiologică se va îmbunătăți considerabil. Având în vedere că riscul de infectare sau de transmitere este similar în cazul călătoriilor interne și transfrontaliere, statele membre ar trebui să asigure coerența între măsurile aplicate ambelor tipuri de călătorii neesențiale.
            
            
               (12)În concluziile verbale prezentate după videoconferința membrilor Consiliului European din 21 ianuarie 2021
                  12
               , președintele Consiliului European a luat act de faptul că frontierele trebuie să rămână deschise pentru a asigura funcționarea pieței unice, inclusiv fluxul de bunuri și servicii esențiale. Nu ar trebui impuse interdicții de călătorie nediferențiate. Cu toate acestea, ar putea fi necesare măsuri de restricționare a călătoriilor neesențiale în UE pentru a limita răspândirea virusului. În apărarea principiilor sale, Consiliul poate să fie nevoit să își revizuiască recomandările privind călătoriile neesențiale în UE, având în vedere riscurile prezentate de noile variante ale virusului.
            
            
               (13)O abordare coordonată vizează evitarea reintroducerii controalelor la frontierele interne. Închiderea frontierelor sau interdicțiile generale de călătorie, precum și suspendarea zborurilor, a transportului terestru și a traversărilor pe căi navigabile, nu sunt justificate, întrucât măsurile mai specifice, cum ar fi carantina obligatorie sau testarea, au un impact suficient și provoacă mai puține perturbări. Sistemul „culoarelor verzi”
                  13
                ar trebui să mențină fluxurile de transport, în special pentru a asigura libera circulație a mărfurilor și a serviciilor, evitând astfel perturbările lanțului de aprovizionare.
            
            
               (14)Orice restricții privind libera circulație a persoanelor trebuie aplicate în continuare în conformitate cu principiile generale ale dreptului Uniunii, în special proporționalitatea și nediscriminarea, inclusiv pe motiv de cetățenie. Prin urmare, nicio măsură luată nu ar trebui să depășească ceea ce este strict necesar pentru a proteja sănătatea publică. O informare clară, completă și în timp util a publicului rămâne esențială pentru a asigura previzibilitatea, securitatea juridică și respectarea normelor de către cetățeni. Restricțiile ar trebui să fie corect aplicate și orice sancțiune prevăzută ar trebui să fie eficace și proporțională.
            
            
               (15)La 11 ianuarie 2020, Comitetul pentru securitate sanitară a convenit asupra unor recomandări pentru o abordare comună la nivelul UE în ceea ce privește măsurile de izolare a pacienților infectați cu COVID-19 și măsurile de plasare în carantină a contacților și a călătorilor. Recomandările Comitetului pentru securitate sanitară
                  14
                privind măsurile de carantină pentru călători ar trebui să fie aplicate de statele membre atunci când impun carantina legată de călătorii. În special, în cazul în care sunt impuse cerințe de carantină pentru călătoriile dintr-o zonă cu risc ridicat, ar trebui avută în vedere reducerea duratei necesare a carantinei în cazul în care se obține un test negativ după 5-7 zile de la intrare, cu excepția cazului în care călătorul prezintă simptome.
            
            
               (16)Având în vedere creșterea capacității de testare pentru COVID-19, Recomandarea (UE) 2020/1475 a Consiliului ar trebui modificată pentru a oferi statelor membre opțiunea de a solicita călătorilor care vin din zone care nu sunt clasificate drept „verzi” să efectueze un test înainte de plecare. 
            
            
               (17)Având în vedere nivelul ridicat de transmitere comunitară în zonele care urmează să fie clasificate drept „roșu închis”, persoanele care călătoresc din aceste zone în scopuri neesențiale ar trebui să fie supuse unui test înainte de plecare, precum și carantinei, în conformitate cu recomandările Comitetului pentru securitate sanitară, după sosirea la destinație. În cazul în care călătorii nu sunt plasați în carantină la locul lor de reședință, ar trebui asigurate condiții materiale adecvate privind locul de carantină, precum și protecția și îngrijirea copiilor în condiții de carantină, în conformitate cu orientările OMS
                  15
               .
            
            
               (18)În cazul în care persoanele care se întorc în statul membru de reședință nu au fost în măsură să se supună unui test înainte de plecare, ar trebui să li se permită să facă un test după sosire, pentru a evita ca acestea să nu poată reveni la domiciliu.
            
            
               (19)Având în vedere nivelul ridicat de infecții în zonele „roșu închis”, călătorii esențiali ar trebui să fie, de asemenea, supuși unui test pentru depistarea infecției cu COVID-19 și unei carantine, cu condiția ca acest lucru să nu aibă un impact disproporționat asupra exercitării funcției sau nevoii lor esențiale, de exemplu întrucât expunerea călătorului la populația generală în țara de destinație este foarte limitată. În cazul în care un stat membru, ținând seama de situația epidemiologică specifică, solicită totuși efectuarea de teste pentru lucrătorii din sectorul transporturilor și pentru furnizorii de servicii de transport, acest lucru nu ar trebui să conducă la perturbări ale transportului
                  16
               . Pentru a menține lanțurile de aprovizionare, cerințele de carantină nu ar trebui să se aplice lucrătorilor din sectorul transporturilor atunci când exercită această funcție esențială.
            
            
               (20)Restricțiile legate de călătoriile transfrontaliere sunt deosebit de perturbatoare pentru persoanele care traversează frontierele zilnic sau frecvent pentru a merge la muncă sau la școală, pentru a vizita rude apropiate, pentru a solicita asistență medicală sau pentru a se ocupa de cei dragi. Aceste persoane nu ar trebui să fie obligate să se supună carantinei la trecerea frontierelor în acest scop esențial, având în vedere perturbările semnificative cauzate de aceasta pentru viața și mijloacele de subzistență ale oamenilor, precum și pentru economie în ansamblu. Atât timp cât situația epidemiologică este comparabilă de ambele părți ale frontierei, nu pare a fi necesară cerința ca aceste persoane să fie supuse unor teste frecvente pentru simplul motiv că traversează o frontieră. Coordonarea strânsă între statele membre și regiunile transfrontaliere va rămâne deosebit de importantă.
            
            
               (21)Ținând seama de evoluția situației epidemiologice, Comisia, cu sprijinul Centrului European de Prevenire și Control al Bolilor, ar trebui să evalueze în continuare în mod regulat criteriile, nevoile în materie de date și pragurile menționate în prezenta recomandare, inclusiv pentru a determina dacă alte criterii ar trebui să fie luate în considerare sau dacă pragurile ar trebui să fie adaptate, și să transmită constatările sale Consiliului spre examinare, împreună cu o propunere de modificare a recomandării, dacă este necesar,
            
            
               ADOPTĂ PREZENTA RECOMANDARE:
            
            
               Recomandarea (UE) 2020/1475 a Consiliului privind o abordare coordonată a restricționării liberei circulații ca răspuns la pandemia de COVID-19 se modifică după cum urmează:
            
            
               1.La punctul 10, litera (c) se înlocuiește cu următorul text:
            
            
               „(c) roșu, în cazul în care rata de notificare cumulată a cazurilor de COVID-19 pe o perioadă de 14 zile este de 50-150, iar rata testelor pozitive pentru depistarea infecției cu COVID-19 este de cel puțin 4 % sau în cazul în care rata de notificare cumulată a cazurilor de COVID-19 pe o perioadă de 14 zile este de peste 150, dar sub 500;” 
            
            
               2.La punctul 10, se introduce următoarea literă (ca):
            
            
               „(ca) roșu închis, în cazul în care rata de notificare cumulată a cazurilor de COVID­19 pe o perioadă de 14 zile este de 500 sau mai mare;”.
            
            
               3.La punctul 13, litera (a) se înlocuiește cu următorul text:
            
            
               „(a) statele membre ar trebui să respecte diferențele în ceea ce privește situația epidemiologică dintre zonele clasificate drept «portocalii», «roșii» sau «roșu închis» și să acționeze în mod proporțional;”.
            
            
               4.La punctul 13, litera (d) se înlocuiește cu următorul text:
            
         
         
            
               „(d) statele membre ar trebui să ia în considerare strategiile de testare și să acorde o atenție deosebită situației zonelor cu rate de testare ridicate;”.
            
            
               5.La punctul 13, se introduce următoarea literă (e):
            
            
               „(e) Statele membre ar trebui, de asemenea, să ia în considerare prevalența noilor variante de virus SARS-CoV-2 care suscită îngrijorare.”
            
            
               6.După titlul „Un cadru comun în ceea ce privește măsurile posibile pentru călătorii care sosesc din zone cu risc mai ridicat” se introduce următorul punct 16a:
            
            
               „Statele membre ar trebui să descurajeze puternic toate călătoriile neesențiale către și dinspre zonele clasificate drept «roșu închis» și să descurajeze toate călătoriile neesențiale către și dinspre zonele clasificate drept «roșii» în conformitate cu punctul 10. În acest context, statele membre ar trebui să asigure coerența între măsurile luate în ceea ce privește călătoriile transfrontaliere și călătoriile efectuate pe propriul lor teritoriu.
            
            
               În același timp, statele membre ar trebui să încerce să evite perturbarea călătoriilor esențiale, să mențină fluxurile de transport în conformitate cu sistemul «culoarelor verzi», precum și să evite perturbarea lanțurilor de aprovizionare și a circulației lucrătorilor și a persoanelor care desfășoară o activitate independentă care călătoresc din motive profesionale.”
            
            
               7.La punctul 17, literele (a) și (b) se înlocuiesc cu următorul text:
            
            
               „(a) să se supună carantinei, în conformitate cu recomandările Comitetului pentru securitate sanitară
                  17
               ; și/sau
            
            
               (b) să efectueze înainte și/sau după sosire un test pentru depistarea infecției cu COVID-19. Acesta ar putea fi un test RT-PCR sau un test antigenic rapid care figurează pe lista comună și actualizată a testelor antigenice rapide pentru COVID-19 stabilită pe baza Recomandării Consiliului din 21 ianuarie 2021 privind un cadru comun pentru utilizarea și validarea testelor antigenice rapide și pentru recunoașterea reciprocă a rezultatelor testelor pentru COVID-19 în UE
                  18
               .”.
            
            
               8.La punctul 17, se elimină următorul paragraf:
            
            
               „Statele membre pot oferi călătorilor opțiunea de a înlocui testul menționat la litera (b) cu un test pentru depistarea infecției cu COVID-19 efectuat înainte de sosire.”.
            
            
               9.La punctul 17, se adaugă următorul paragraf:
            
            
               „Statele membre ar trebui să ofere o capacitate suficientă de testare și să accepte certificate de testare digitale, asigurându-se, în același timp, că acest lucru nu afectează furnizarea de servicii esențiale de sănătate publică, în special în ceea ce privește capacitatea laboratoarelor.”
            
            
               10.Se inserează următorul punct 17a:
            
            
               „Statele membre ar trebui să solicite persoanelor care călătoresc dintr-o zonă clasificată drept «roșu închis» în conformitate cu punctul 10 litera (ca) să se supună atât unui test de depistare a infecției cu COVID-19 înainte de sosire, cât și carantinei, conform recomandărilor Comitetului pentru securitate sanitară.
            
            
               Statele membre ar trebui să adopte, să mențină sau să înăsprească măsurile nefarmaceutice, în special în zonele clasificate drept «roșu închis», să consolideze eforturile de testare și de depistare a contacților și să intensifice supravegherea și secvențierea unui eșantion reprezentativ de cazuri de COVID-19 prin transmitere comunitară, pentru a ține sub control răspândirea și impactul noilor variante de SARS-CoV-2 cu o transmisibilitate sporită.”.
            
            
               11.Se introduce următorul punct 17b:
            
            
               „Statele membre ar trebui să ofere persoanelor care își au reședința pe teritoriul lor opțiunea de a înlocui un test efectuat înainte de sosire menționat la punctul 17 litera (b) și la punctul 17a cu un test pentru depistarea infecției cu COVID-19 efectuat după sosire, în plus față de orice cerințe de carantină aplicabile.”
            
            
               12.Se inserează următorul punct 19a:
            
            
               „În conformitate cu punctul 17a, călătorii care au o funcție sau o necesitate esențială care călătoresc dintr-o zonă «roșu-închis» ar trebui să îndeplinească cerințele de testare și să fie supuși carantinei, cu condiția ca acest lucru să nu aibă un impact disproporționat asupra exercitării funcției sau necesității lor.
            
         
         
            
               Prin derogare, lucrătorii din domeniul transporturilor sau furnizorii de servicii de transport în temeiul punctului 19 litera (b) nu ar trebui, în principiu, să fie obligați să se supună unui test pentru depistarea infecției cu COVID-19 în conformitate cu punctul 17 litera (b) și cu punctul 17a. În cazul în care un stat membru impune lucrătorilor din domeniul transporturilor și furnizorilor de servicii de transport să se supună unui test pentru depistarea infecției cu COVID-19, ar trebui utilizate teste antigenice rapide, iar acest lucru nu ar trebui să conducă la perturbări ale transportului. În cazul în care apar perturbări ale transportului sau ale lanțului de aprovizionare, statele membre ar trebui să ridice sau să abroge imediat astfel de cerințe de testare sistematică pentru a menține funcționarea «culoarelor verzi». Lucrătorii din sectorul transporturilor și furnizorii de servicii de transport nu ar trebui să fie obligați să se supună carantinei în conformitate cu punctul 17 litera (a) și cu punctul 17a atunci când exercită această funcție esențială.”.
            
            
               13.Se introduce următorul punct 19b:
            
            
               „Statele membre nu ar trebui să impună persoanelor care locuiesc în regiunile de frontieră și care traversează frontiera zilnic sau frecvent în scop profesional, de afaceri, educațional, familial, de îngrijire medicală sau de prestare de îngrijiri să se supună carantinei. În cazul în care se introduce o cerință de testare privind călătoriile transfrontaliere în aceste regiuni, frecvența testelor la care sunt supuse aceste persoane ar trebui să fie proporțională. În cazul în care situația epidemiologică de o parte și de alta a frontierei este comparabilă, nu ar trebui impusă nicio cerință de testare legată de călătorii. Persoanele care susțin că situația lor se încadrează în domeniul de aplicare al prezentului punct ar putea fi obligate să furnizeze documente justificative sau să depună o declarație în acest sens.”.
            
            
               14.Punctul 21 se înlocuiește după cum urmează:
            
            
               „Eventualele măsuri aplicate persoanelor care sosesc dintr-o zonă clasificată drept «roșu închis», «roșie», «portocalie» sau «gri» în temeiul punctului 10 nu pot fi discriminatorii, adică ar trebui să se aplice în mod egal resortisanților statului membru în cauză care se întorc în țară.”.
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  
                        JO L 337, 14.10.2020, p. 3.
               
               
                  
                     (2)
                  
                        COM(2021) 35 final.
               
               
                  
                     (3)
                  
                        Variantele „B117” și „501Y.V2”.
               
               
                  
                     (4)
                  
                        Evaluarea riscurilor efectuată de ECDC: riscul legat de răspândirea noilor variante de virus SARS­CoV­2 care suscită îngrijorare în UE/SEE.
               
               
                  
                     (5)
                  
                        Centrul European de Prevenire și Control al Bolilor. Riscul legat de răspândirea noilor variante SARS­CoV-2 care suscită îngrijorare în UE/SEE, prima actualizare – 21 ianuarie 2021. ECDC: Stockholm; 2021. Disponibilă la adresa: 
                        
                  https://www.ecdc.europa.eu/sites/default/files/documents/COVID-19-risk-related-to-spread-of-new-SARS-CoV-2-variants-EU-EEA-first-update.pdf
               
               
                  
                     (6)
                  
                        A se vedea Comunicarea Comisiei privind reabilitarea culoarelor verzi pentru transport cu scopul menținerii activității economice în cursul perioadei de recrudescență a pandemiei de COVID-19, COM(2020)685 final, și Recomandarea (UE) 2020/2243 a Comisiei din 22 decembrie 2020 privind o abordare coordonată în ceea ce privește călătoriile și transportul ca răspuns la varianta SARS-CoV-2 observată în Regatul Unit, JO L 436, 28.12.2020, p. 72.
               
               
                  
                     (7)
                  
                        JO L 337, 14.10.2020, p. 3.
               
               
                  
                     (8)
                  
                        Disponibilă la adresa: 
                  https://www.ecdc.europa.eu/en/covid-19/situation-updates/weekly-maps-coordinated-restriction-free-movement
                   
               
               
                  
                     (9)
                  
                        COM(2021) 35 final.
               
               
                  
                     (10)
                  
                        Evaluarea riscurilor efectuată de ECDC: riscul legat de răspândirea noilor variante SARS-CoV-2 care suscită îngrijorare în UE/SEE, disponibilă la adresa: 
                  https://www.ecdc.europa.eu/en/publications-data/covid-19-risk-assessment-spread-new-sars-cov-2-variants-eueea
                   
               
               
                  
                     (11)
                  
                        Centrul European de Prevenire și Control al Bolilor. Riscul legat de răspândirea noilor variante SARS­CoV-2 care suscită îngrijorare în UE/SEE, prima actualizare – 21 ianuarie 2021. ECDC: Stockholm; 2021. Disponibilă la adresa: 
                  https://www.ecdc.europa.eu/sites/default/files/documents/COVID-19-risk-related-to-spread-of-new-SARS-CoV-2-variants-EU-EEA-first-update.pdf
                   
               
               
                  
                     (12)
                  
                        Concluzii verbale prezentate de președintele Charles Michel după videoconferința membrilor Consiliului European din 21 ianuarie 2021, disponibile la adresa: 
                  https://www.consilium.europa.eu/en/press/press-releases/2021/01/21/oral-conclusions-by-president-charles-michel-following-the-video-conference-of-the-members-of-the-european-council-on-21-january-2021/
                   
               
               
                  
                     (13)
                  
                        Comunicarea Comisiei privind reabilitarea culoarelor verzi pentru transport cu scopul menținerii activității economice în cursul perioadei de recrudescență a pandemiei de COVID-19, COM(2020)685 final, și Recomandarea (UE) 2020/2243 a Comisiei din 22 decembrie 2020 privind o abordare coordonată în ceea ce privește călătoriile și transportul ca răspuns la varianta SARS-CoV-2 observată în Regatul Unit, JO L 436, 28.12.2020, p. 72.
               
               
                  
                     (14)
                  
                        Recomandări pentru o abordare comună la nivelul UE în ceea ce privește izolarea pacienților infectați cu COVID-19 și plasarea în carantină a contacților și a călătorilor, formulate de Comitetul pentru securitate sanitară la 11 ianuarie 2020, 
                  https://ec.europa.eu/health/sites/health/files/preparedness_response/docs/hsc_quarantine-isolation_recomm_en.pdf
               
               
                  
                     (15)
                  
                        Numărul de referință OMS: WHO/2019-nCoV/IHR_Quarantine/2020.3. Disponibil la adresa: 
                  https://www.who.int/publications/i/item/considerations-for-quarantine-of-individuals-in-the-context-of-containment-for-coronavirus-disease-(covid-19)
                   
               
               
                  
                     (16)
                  
                        A se vedea Recomandarea (UE) 2020/2243 a Comisiei din 22 decembrie 2020 privind o abordare coordonată în ceea ce privește călătoriile și transportul ca răspuns la varianta SARS-COV-2 observată în Regatul Unit, JO L 436, 28.12.2020, p. 72.
               
               
                  
                     (17)
                  
                        Recomandări pentru o abordare comună la nivelul UE în ceea ce privește izolarea pacienților infectați cu COVID-19 și plasarea în carantină a contacților și a călătorilor, formulate de Comitetul pentru securitate sanitară la 11 ianuarie 2020, 
                  https://ec.europa.eu/health/sites/health/files/preparedness_response/docs/hsc_quarantine-isolation_recomm_en.pdf
                   
               
               
                  
                     (18)
                  
                        
                  https://data.consilium.europa.eu/doc/document/ST-5451-2021-INIT/ro/pdf